Forsvarsministeren inhabil i luftambulanse-saken
Nå ber også Marianne Telle, styreleder i Helse Nord og Sjurelvs nære venninne, om en egen habilitetsvurdering knyttet til dette vennskapet. Telle var forlover for Hilde Sjurelv da hun giftet seg med den nåværende forsvarsministeren Frank Bakke-Jensen i 2015. Siden 1.mai har Sjurelv vært ansatt på heltid som prosjektleder for nettopp Babcock. – Helseminister Bent Høye orienterte om situasjonen på regjeringskonferansen på fredag. Da erklærte jeg meg inhabil i den grad saken berører Forsvarsdepartementet, sier Bakke-Jensen til VG. Onsdag morgen varslet Marianne Telle at hennes selskap Bedriftskompetanse avbryter oppdraget for Babcock om å rekruttere nytt personell til selskapet, før de etter avtalen overtar luftambulansene fra sommeren 2019.– Vi kom sammen til enighet om at det var fornuftig, gitt søkelyset på min habilitet, sier Telle til VG. Nå mener hun selv at hennes habilitetsproblem i forhold til luftambulanse-krisen er løst: – Jeg håper selvsagt at spørsmålet om habilitet er ryddet av veien nå. Men jeg har likevel bedt foretaksadvokaten i Helse Nord om en habilitetsvurdering av det vennskapsforholdet, sier Telle til VG onsdag formiddag.– Det har aldri vært noen hemmelighet at Hilde og jeg har kjent hverandre i 30 år. Og at vi har et veldig nært forhold. Men samtidig har vi alltid klart å skille det profesjonelle fra det vennskapelige, legger hun til. – Men er ikke den forbindelsen så nær at du selv burde erklære deg fortsatt inhabil i forhold til Babcock? – Det skal foretaksadvokaten i Helse Nord nå vurdere. Men Norge er et lite land. Det er mange relasjoner på kryss og tvers i Nord-Norge,. Og jeg tror ikke at Hilde Sjurelv og min relasjon er mer utfordrende enn mange andre relasjoner. Vi har begge jobbet så lenge i næringslivet at vi er veldig bevisst på dette, sier Marianne Telle.– Hvis hun sitter og tar beslutninger på selskapets vegne, så er vel det nok til at du selv burde trukket deg fra disse sakene? – Jeg vet ikke engang hva slags arbeidsoppgaver hun har ut over navn og tittel. – Ser du at forholdet kan svekke tilliten til at at du kan behandle disse sakene uten å skjele til vennskapet? – Det skal foretaksadvokaten vurdere nå. Inntil det gjøres andre vurderinger, anser jeg meg for habil, sier Marianne Telle. – Har du diskutert din habilitet med din oppdragsgiver, helseminister Bent Høie? – Jeg har vært i dialog med ham, sier Telle, men vil ikke utdype det. VG har ikke lyktes å få noen kommentar fra Hilde Sjurelv. Hun har henvist til ledelsen i Babcock, som ikke har besvart VGs henvendelse.– Det er svært uheldig at det hefter usikkerhet ved styreleders habilitet i en stor sak om en kritisk del av helsetjenesten, sier Ingvild Kjerkol, Arbeiderpartiets helsepolitiske talsperson. Hun sier at det må være opp til Bent Høie å avklare om Marianne Telle kan fortsette som styreleder: – Det er Høie som har gitt Marianne Telle tillit som styreleder. Det er ikke Arbeiderpartiet som har gitt henne tillit. Derfor må han vurdere det, sier Kjerkol.
Forsvarsminister Frank Bakke-Jensen (H) erklærer seg inhabil i alle saker om luftambulanse-krisen. Hans ektefelle Hilde Sjurelv er ansatt hos den nye luftambulanse-aktøren Babcock.